Diari Oficial de la Generalitat Valenciana


Sumari del DOGV 2341, del 08-09-1994 (1994/832355)

RESOLUCIÓ de 30 de juny de 1994, del conseller d'Educació i Ciència, per a l'aplicació del Programa de Promoció dels Coneixements de València en la Població Adulta.
--------------------------------------------------------------------------------------------------------------------------------------------------------------------

### Dades del document

Número de DOGV
:   2341

Data del DOGV
:   08-09-1994

Secció del DOGV
:   ALTRES DISPOSICIONS

Número del document
:   1994/832355


Data del document
:   30-06-1994

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 30 de juny de 1994, del conseller d'Educació i Ciència, per a l'aplicació del Programa de Promoció dels Coneixements de Valencià en la Població Adulta. [94/6042]  
La Llei d'ús i Ensenyament del Valencià declara com a objectius específics fer efectiu el dret de tots els ciutadans a conèixer i usar el valencià (art. 1r, punt 2, apartat a) i garantir, d'acord amb principis de gradualitat i voluntarietat, el coneixement i l'ús del valencià a tot l'àmbit territorial de la comunitat (art. 1r, punt 2, apartat e).  
Igualment els articles segon i cinquè declaren que el valencià és llengua pròpia de la Comunitat Valenciana i, en conseqüència, tots els ciutadans tenen el dret a conèixer-lo (art. 2n) i que l'administració adoptarà les mesures que calguen per garantir l'ús normal, la promoció i el coneixement del valencià (art. 5è).  
El Decret 7/1985, de 28 de gener, del Consell de la Generalitat Valenciana, pel qual es crea el Programa per a l'Animació i Promoció de l'Educació Permanent d'Adults a la Comunitat Valenciana, estableix la «inclusió de l'ensenyament del valencià en els programes d'Educació Permanent d'Adults, segons disposa l'article 21 de la Llei de la Generalitat Valenciana 4/1983, de 23 de novembre, d'ús i Ensenyament del Valencià» (art. 3r, actuació 6ª).  
Els centres d'Educació de Persones Adultes (EPA), d'acord amb la normativa vigent i segons s'estableix a l'Ordre de 13 de juliol de 1992, de la Conselleria de Cultura, Educació i Ciència, que regula l'organització i el funcionament dels centres i programes municipals d'EPA, sense perjudici dels ensenyaments reglats que consten a l'Ordre d'1 de juny de 1993, de la Conselleria de Cultura, Educació i Ciència, seran focus d'animació de tota mena d'activitats culturals i formatives, d'acord amb les necessitats de les persones adultes ateses.  
El Govern Valencià, el 23 de novembre de 1993, en commemorar el desè aniversari de l'aprovació de la LUEV i fent un balanç positiu dels objectius acomplerts, va acordar aprovar el Pla General de Promoció de l'ús del Valencià que tindrà vigència el sexenni 1994-1999 i que la Conselleria d'Educació i Ciència realitzarà les funcions d'impuls i seguiment de les mesures contingudes en el pla.  
En el programa II, de promoció dels coneixements de valencià, del pla general s'acorda, entre d'altres actuacions i pel que fa al programa de promoció dels coneixements de valencià en la població adulta, realitzar una campanya institucional d'oferta generalitzada de cursos de nivells bàsics de valencià (Pro. II, 3.1) i determinar, com a nucli inicial de la campanya, una xarxa de centres d'EPA que abaste el territori de la Comunitat Valenciana, que incorporaran a cada curs acadèmic l'oferta específica de cursos de valencià dels nivells de coneixements orals i de grau elemental.  
Per la qual cosa, i per tal de regular el desplegament del programa i la participació dels centres d'EPA a l'efecte d'optimar-ne els recursos i de donar un major abast en l'acompliment dels objectius perseguits, i en compliment de l'Acord del Govern Valencià, de 23 de novembre de 1993, resolc:  
Primer  
1. Els centres públics d'EPA dependents de la Conselleria d'Educació i Ciència hauran d'incloure en la seua oferta educativa el Programa de Promoció dels Coneixements de Valencià en la Població Adulta, mitjançant l'organització de cursos de nivells bàsics de valencià.  
2. Els programes municipals d'EPA podran incloure el programa esmentat en la seua oferta educativa i acollir-se a les subvencions per al seu finançament que s'assenyalen en aquesta resolució.  
Segon  
1. Els centres públics d'EPA dependents de la Conselleria d'Educació i Ciència programaran l'oferta de cursos de nivells bàsics de valencià, cursos de coneixements orals i cursos de coneixements orals i escrits, corresponents al Programa de Promoció dels Coneixements de Valencià en la Població Adulta, que tindran una dedicació lectiva no inferior a 60 h per cada curs, d'acord amb la demanda de la població adulta i amb les disponibilitats organitzatives i el nombre de professors habilitats per a l'ensenyament del valencià amb què compta el centre.  
2. Els centres públics d'EPA dependents de la Conselleria d'Educació i Ciència que no disposen del suficient professorat habilitat per a l'ensenyament del valencià amb disponibilitat d'impartir els cursos del programa esmentat necessari per atendre les demandes de la població adulta, podran, d'acord amb les seues disponibilitats organitzatives, programar-ne uns altres cursos amb la mateixa dedicació lectiva, que seran impartits per professorat extraplantilla dedicat exclusivament a fer aquest programa, que la Conselleria d'Educació i Ciència podrà incorporar als centres d'EPA de la seua dependència on la demanda siga suficient i en funció dels recursos pressupostaris disponibles.  
3. Els Programes Municipals d'EPA que oferten aquests cursos de nivells bàsics de valencià tindran en compte que els cursos hauran de tenir una dedicació lectiva mínima de 60 hores i hauran de ser impartits per professorat amb la titulació adequada per a l'ensenyament del valencià.  
Tercer  
La DG Política Lingüística, la DG d'Ordenació i Innovació Educativa i la DG de Centres Docents s'encarregaran, conjuntament, del correcte desplegament del programa objecte d'aquesta resolució, i, en l'àmbit de les respectives funcions i competències, dictaran les resolucions i les instruccions adients i hi aportaran els recursos i el material de suport necessaris.  
Per tal de dur a terme la coordinació i fer el seguiment de l'aplicació del programa, les direccions generals responsables crearan la Comissió Tècnica de Coordinació i Seguiment, les funcions delegades i la composició de la qual seran determinades per les tres direccions generals.  
Quart  
Els programes municipals d'EPA que incorporen aquest programa en les seues ofertes educatives podran acollir-se a les subvencions per al seu finançament que s'incorporaran a la convocatòria d'ajudes a les corporacions locals que desenvolupen activitats d'EPA.  
Cinquè  
Aquesta resolució serà d'aplicació per als cursos acadèmics del 1994-1995 fins el 1998-1999.  
València, 30 de juny de 1994.- El conseller d'Educació i Ciència: Joan Romero i González.